Dulu, ayè pêrnèh kursus tari pèndèt di anjungan Bali, Taman Mini Indonèsia Indah. Nyang ngêlatihnyè adalah Pak Kêtut barêng amè bininyè. Sêbênêrnyè, jadwal kursusnyè ari Rêbo amè Sabtu. Tapi, bêrhubung ari Rêbo adalah ari sêkola, amat kagak ngêmungkinin bisè ngêjar jadwal latihan sêabis pulang sêkola. Akhirnyè, ayè tibang latihan tari pèndèt saban akhir pêkan, yakni Sabtu siang. Di TMII, saban anjungannyè puguh ngêbukè kursus nandak. Misal, anjungan Jawa Barat ngêbukè kursus tari jaipong, anjungan Acèh ngêbukè kursus tari saman, dan sêtêrusnyè. Kêgiatan nandak êni bisè jugè jadi altêrnatip kêgiatan liburan. Bêragêm usiè bisè milu, mulè dari bocah-bocah ampè dèwasè. Nyok, kitè lêstariin budayè liwat tari tradisional.